Goccius de Santu Giorgi
(Recitati durante la novena di San Giorgio vescovo che si celebra nella Parrocchia di Santa Susanna di Osini nei nove giorni che precedono la festa del 26 aprile)

Mirabili protettori,
Chi cun Deus podis tantu,

rit.     Giorgi Obispu, illustri Santu
          de Sardigna risplendori.

1
In Casteddu ses compartu
a sa luxi de su mundu,
Lillu candidu e giocundu,
chi tantu odori hat ispartu;
acclamau cali partu
de santu celesti amori.

Giogi Obispu...

2
Celestiali Cherubinu,
chi cumparis risplendenti,
ti declaras surprendenti
de sa vida in su camminu;
e t'acclamat Serafinu
sendu in terra viadori.

Giorgi Obispu...

3
De sa primu gioventudi
ses de tottus ammirau,
Angelu in terra mandau
po modellu de virtudi;
medicu de sa saludi
fonti de dogna favori.

Giorgi Obispu...

4
Predicadori famosu
dottori in Divinidadi
giovuneddu in frisca edadi
fattu Obispu prodigiosu;
totus po babbu amorosu
ti reclamant cun favori.

Giorgi Obispu...

5
Sa probatica piscina
est de tottus rinnomada;
mirat sa genti spantada
tanti virtudi divina,
poitta incontrat sa mexina
a s'affannu e su dolori.

Giorgi Obispu...

6
Ses sempri accumpangiau
de mirabilis portentus,
t'obbidint is elementuus,
sa morti t'hat rispettau;
de s'inferru scadenau
ses flagellu, ses terrori.

Giorgi Obispu...

7
Bit su populu atturdiu
appianai un altu monti,
aberis perenni fonti
po sullievu a su sidiu,
su mortu torras a biu,
su debili a su vigori.

Giorgi Obispu...

8
Cun portentu strepitosu
grandu paxi e cuncruia,
crescit alburi floria
su bastoni prodigiosu;
e s'erranti e su dudosu
deponint prontu s'errori.

Giorgi Obispu...

9
Torchitorio t'hat zerdau
ch'in prangiu siat o in cena,
cun insuffribili pena
de pretas sias assaltau;
cun sa gruxi as dissipau
s'esercitu infestadori.

Giorgi Obispu...

10
Po cussu riconoscenti
cun Beneditta reina,
celebrendi sa divina
forza de s'Onnipotenti,
a sa Cresia prontamenti
ricchesa donat e onori

Giorgi Obispu...

11
Aronne sacrifichendi,
Mosè ses in potenzia,
Geremia in s'eloquenzia,
unu Paulu predichendi,
terribili riprendendi
s'induressiu peccadori

Giorgi Obispu...

12
O Santu tant'ammirau
de su populu cristianu,
de su tronu soberanu
aundi regnas sublimau
a chini t'hat invocau
dona s'eternu splendori.

rit.     Giorgi Obispu, illustri Santu
          de Sardigna risplendori.